รัฐมนตรีประจำสำนักนายกรัฐมนตรี ส่งหนังสือถึงอธิบดีกรมประชาสัมพันธ์ ชี้แจงปัญหาทุจริต
รัฐมนตรีประจำสำนักนายกรัฐมนตรี ส่งหนังสือถึงอธิบดีกรมประชาสัมพันธ์ ชี้แจงปัญหาทุจริตนายเทวัญ ลิปตพัลลภ รัฐมนตรีประจำสำนักนายกรัฐมนตรี กล่าวถึงกรณีที่ฝ้าเพดาน อาคารฝ่ายนิทรรศการและศิลปกรรม สำนักพัฒนาการประชาสัมพันธ์ กรมประชาสัมพันธ์ ถล่มลงมาขณะที่ฝนตกหนัก เมื่อคืนวันที่ 18 กันยายนที่ผ่านมา หลังนายจรูญ ไชยศร รองอธิบดีกรมประชาสัมพันธ์ ยื่นคำร้องต่อพลตำรวจเอก เสรีพิศุทธ์ เตมียเวส ประธานคณะกรรมาธิการป้องกันและปราบปรามการทุจริต สภาผู้แทนผู้แทนราษฎร ให้สอบสวนความไม่ชอบมาพากล ว่า เบื้องต้นได้มอบหมายให้เลขานุการรัฐมนตรีฯ ติดต่อไปยัง พลโท สรรเสริญ แก้วกำเนิด อธิบดีกรมประชาสัมพันธ์ ให้ชี้แจงเรื่องที่เกิดขึ้นเป็นลายลักษณ์อักษรแล้ว ส่วนความคืบหน้าการสอบสวนในชั้นกรรมาธิการของสภาผู้แทนราษฎรนั้นยังไม่ได้รับรายงาน ส่วนจะต้องเชิญให้รองอธิบดีกรมประชาสัมพันธ์ มาชี้แจงข้อมูลกรณีที่ไปร้องเรียนต่อกรรมาธิการป้องกันและปราบปรามการทุจริต สภาผู้แทนราษฎรหรือไม่นั้น นายเทวัญ ชี้แจงว่า ส่วนตัวไม่มีอำนาจไปเชิญให้รองอธิบดีกรมประชาสัมพันธ์มา เพราะจะต้องรอรายละเอียดจากกรรมาธิการฯ ก่อนรัฐมนตรีประจำสำนักนายกรัฐมนตรี ยังยืนยันถึงการให้นโยบายการบริหารจัดการงบประมาณของกรมประชาสัมพันธ์ ว่า ได้มีการกำชับไปตั้งแต่วันที่จะเสนองบประมาณต่อสำนักงบประมาณแล้วว่า จะต้องใช้จ่ายอย่างประหยัด โปร่งใส ส่วนจะต้องลงไปตรวจสอบปัญหาในกรมประชาสัมพันธ์ด้วยตนเองหรือไม่นั้น ยังจะต้องรอดูเอกสารที่ผู้ร้องยื่นไปต่อคณะกรรมาธิการป้องกันและปราบปรามการทุจริต สภาผู้แทนราษฎรก่อนว่า มีรายละเอียดอย่างไร จึงจะมีการประเมินอีกครั้งว่าจะดำเนินการอย่างไรต่อไป